Komisijos reglamentas (EB) Nr. 2314/2003
2003 m. gruodžio 29 d.
skelbiantis Vokietijos intervencinės agentūros turimų rugių perpardavimo Bendrijos rinkoje nuolatinį konkursą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1], ypač į jo 5 straipsnį,
kadangi:
(1) 1993 m. liepos 28 d. Komisijos reglamentas (EEB) Nr. 2131/93, nustatantis intervencinių agentūrų turimų grūdų pardavimo tvarką ir sąlygas [2] numato, kad intervencinių agentūrų turimi grūdai turi būti parduodami konkurso tvarka, tokiomis kainomis, dėl kurių negalėtų atsirasti rinkos sutrikimų.
(2) Vokietija tebeturi intervencines rugių atsargas.
(3) Dėl nepalankių oro sąlygų didelėje Bendrijos dalyje, 2003/04 prekybos metais ženkliai sumažėjo užaugintų grūdų kiekis. Dėl šios padėties išaugo vietos kainos, ir pirmiausia dėl to iškilo sunkumų gyvulininkystės ūkiams ir pašarų pramonei, kuriems tapo sunku įsigyti grūdų konkurencingomis kainomis.
(4) Todėl tikslinga, kad Vokietijos intervencinės agentūros turimos rugių atsargos būtų parduodamos vidaus rinkoje. Kadangi paraiškų pateikimo pagal paskutinįjį dalinį konkursą, paskelbtą Reglamentu (EB) Nr. 1510/2003 [3], terminas baigėsi 2003 m. gruodžio 18 d., tikslinga paskelbti naują nuolatinį konkursą.
(5) Kad būtų atsižvelgta į padėtį Bendrijos rinkoje, turėtų būti numatyta, kad šį konkursą tvarkytų Komisija. Be to, paraiškoms, kuriose siūloma mažiausia pardavimo kaina, turi būti numatytas paskyrimo koeficientas.
(6) Kai Vokietijos intervencijos agentūra praneša Komisijai, turėtų būti užtikrintas konkurso dalyvių anonimiškumas.
(7) Siekiant modernizuoti valdymą, informacija, kurią reikia pateikti Komisijai, turėtų būti siunčiama elektroniniu paštu.
(8) Javų vadybos komitetas per komiteto pirmininko nustatytą terminą nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Vokietijos intervencinė agentūra skelbia nuolatinį konkursą jos turimų 1139000 tonų rugių pardavimui Bendrijos rinkoje.
2 straipsnis
1 straipsnyje numatytas pardavimas vyksta laikantis Reglamento (EEB) Nr. 2131/93.
Tačiau, nepaisant to reglamento:
a) paraiškos parengiamos remiantis partijos, su kuria jos yra susiję, faktine kokybe;
b) mažiausia pardavimo kaina nustatoma tokio lygio, kuris nesutrikdytų grūdų rinkos.
3 straipsnis
Nepaisant Reglamento (EEB) Nr. 2131/93 13 straipsnio 4 dalies, pasiūlymo užstatas yra 10 EUR už toną.
4 straipsnis
1. Paraiškų pateikimui pagal pirmąjį dalinį konkursą nustatyta galutinė data yra 2004 m. sausio 8 d. 9:00 (Briuselio laiku).
Paraiškų pateikimui pagal tolesnius dalinius konkursus nustatyta galutinė data yra kiekvienas ketvirtadienis 9:00 (Briuselio laiku), išskyrus 2004 m. balandžio 8 d. ir gegužės 20 d.
Paraiškų pateikimui pagal paskutinįjį dalinį konkursą nustatyta galutinė data yra 2004 m. gegužės 27 d. 9:00 (Briuselio laiku).
2. Paraiškos pateikiamos Vokietijos intervencinei agentūrai:
Bundesanstalt für Landwirtschaft und Ernährung (BLE)
Adickesallee 40
D-60322
Frankfurt am Main
Faks: (49-691) 56 49 62
5 straipsnis
Vokietijos intervencinė agentūra per dvi valandas nuo paraiškų pateikimo termino pabaigos praneša Komisijai apie gautas paraiškas. Pranešimas turi būti siunčiamas elektroniniu paštu naudojant priede pateikiamą formą.
6 straipsnis
Reglamento (EEB) Nr. 1766/92 23 straipsnyje nustatyta tvarka Komisija nustato mažiausią pardavimo kainą arba nusprendžia nepriimti paraiškų. Jeigu yra pateiktos paraiškos tai pačiai partijai ir didesniam nei turimam bendram kiekiui, kiekvienai partijai gali būti nustatyta atskira kaina.
Jeigu konkurso dalyviai siūlo mažiausią pardavimo kainą, Komisija, nustatydama mažiausią pardavimo kainą, gali nustatyti ir paskyrimo koeficientą.
7 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.